《赠陆士龙诗》
魏晋·孙拯

五龙戢号，云鸟纂纪。淳化既离，义风载始。轩冕垂容，文教乃理。

义义洪族，盛德丰祀。

于赫皇吴，应天统元。丞相文烈，公光赞勋。九命皇耀，茂德弥勤。

华黻袭藻，金石载振。

渊哉陆生，丕显洪胄。亦崇懿风，邈此弘裕。无竞厥德，丰光伊茂。

文以义好，施以仁富。

山积惟峻，道隆名遐。潜景在渊，龙跃承华。既淑尔仪，谁不允嘉。

有漼重渊，载清其波。

济济皇朝，峨峨髦士。序爵以贤，惟俊萃止。翩翻二宫，令问不已。

乃迁华阁，皇典斯纪。

思文大谟，恢我王猷。清风肆穆，雅宪允休。迈彼江川，邈此北流。

微言兰馥，玉藻云浮。

遭时之险，虎宰滔天。凭德美重，絷此俊贤。休否既亨，名以德渊。

清徽伊铄，赞之弥坚。

明明大象，玄鉴照微。显允君子，求福不回。善挹馀庆，险以德祈。

澄浊以清，罔有不晖。

释彼短寄，乐此窈冥。形以神和，思以情新。青云方乘，芳饵可捐。

达观在一，万物自宾。

制动以静，秘景在阴。灵根可栖，乐此隈岑。关楗重闭，谁和子音。

瞻彼晨风，思托茂林。

作者简介：（?—303）西晋吴郡富春人，字显世。能属文。初仕吴为黄门郎。吴亡入晋，为涿令，有政声。晋惠帝太安初，陆机为成都王司马颖之大都督，辟为司马。及机兵败被诬，同受考掠，两踝骨见，终不变辞，遂死狱中。